送孜生
作者：劉敞
朝代：宋

paragraphs: 遭遇爵位輕，治平進取難。
不見明經士，白首成一官。
憐爾吾家駒，學問知所安。
得名萬衆中，奮迅生羽翰。
天子臨廣廷，公卿肅衣冠。
傳呼署甲乙，誰不傾目觀。
我時忝陪侍，趨拜玉座前。
鄂秀莩亦榮，不自知欣懽。
勿言勢尚卑，無以地固寒。
鸞鳯曾棘棲，蛟龍亦泥蟠。
孟軻稱三樂，富貴不與焉。
恨我不如爾，千鍾益悲歎。
奈何方遠别，浩蕩江湖間。
臨分豈自勝，流涕空汍瀾。